
ЗА ЧЕСТНИ И ПРОЗРАЧНИ ИЗБОРИ - 
действия на министерствата и областните администрации за подготовка на изборите за народни представители и защита на избирателните права на българските граждани 

Служебното правителство на Република България беше назначено на 19 февруари 2026 г. с Указ № 57 на президента на Република България, като основната задача пред него беше провеждането на честни и прозрачни избори в съответствие с българското законодателство.
Изборното законодателство определя ясна рамка на правомощията на институциите от изпълнителната власт при подготовката и произвеждането на избори – съгласно чл. 18, ал. 1 от Изборния кодекс (ИК) „Подготовката и организирането на изборите се осъществяват от избирателните комисии, органите на изпълнителната власт и другите институции в съответствие с правомощията им по този кодекс. Органите на изпълнителната власт и другите институции осъществяват дейности от организационен и технически характер по осигуряването на избирателните комисии, включително с бюлетини, изборни книжа, техника, консумативи и други материали. Отпечатването на хартиените бюлетини, машинното гласуване и свързаните с тях дейности се възлага и контролира от Централната избирателна комисия. Министерският съвет координира дейността на органите на изпълнителната власт във връзка с материално-техническото осигуряване на изборите. Устройствата за машинното гласуване се съхраняват при условия и по ред, определени с решение на Министерския съвет.“ В съответствие с принципното положение на посочения текст от Кодекса са дефинирани правомощията и задълженията на останалите институции от изпълнителната власт – министерства и областни администрации. 
Непосредствено след своето назначаване служебното правителство предприе действия по установяване на диалог с изборната администрация и за организиране на работата на институциите от изпълнителната власт. На 20 февруари 2026 г. министър-председателят Андрей Гюров проведе среща с Централната избирателна комисия, на която беше заявен ангажимента на правителството за провеждане на честни и прозрачни избори и за активно съдействие на изборната администрация при изпълнение на нейните правомощия. 
За да осъществи своите ангажименти Министерският съвет осъществи действия в няколко ключови насоки: 
1) изгради механизъм за координация в работата на министерствата и областните администрации; 
2) осигури финансови средства за работата на институциите, ангажирани в изборния процес; 
3) организира процедури за осигуряване на изборни книжа и материали, предвидени в изборното законодателство; 
4) предприе мерки за защита на избирателните права на гражданите; 
5) осигури прозрачност и отчетност относно всички предприети действия във връзка с изпълнение на ангажиментите по подготовка на изборите.
С Решение № 201 от 25.02.2026 г. Министерския съвет възложи на министъра на електронното управление координацията по изпълнението на дейностите във връзка с организационно-техническата подготовка на изборите за Народно събрание на 19 април 2026 г. За осъществяването на добра координация между институциите на изпълнителната власт беше създаден  Координационен съвет за подготовка на изборите, който включваше експерти в Администрацията на Министерския съвет и представители на ресорните министерства. Наред с осигуряването на  експертиза относно изборния процес и координация между институциите, Координационният съвет осигуряваше публичност на информацията относно действията на правителството във връзка с подготовката на изборите.   
Предвид значителните ангажименти на областните администрации при подготовката на изборите бяха проведени поредица от работни срещи с областните управители, в рамките на които бяха давани насоки и беше осъществяван обмен на информация относно изпълнението на техните ангажименти.
В съответствие с разпоредбите на Изборния кодекс и на Закона за обществените поръчки Администрацията на Министерския съвет осигури централизирано изпълнение и доставка на изборни книжа и материали. В резултат на предприетите действия бяха осигурени протоколи за отразяване на изборните резултати за районните и секционните избирателни комисии, печати за избирателните комисии, удостоверения за гласуване на друго място и регистри, както и други изборни материали. Изработените изборни книжа и материали бяха доставени на съответните институции – областни администрации, общински администрации, МВнР и избирателните комисии, като за тази цел беше осъществена необходимата организация, охрана и логистика на доставките. 
При осъществяването на своята работа във връзка с подготовката на изборите правителството се ръководеше от презумпцията, че следва да осигурява публичност и отчетност на своите действия и да поддържа диалог с гражданското общество. В израз на това разбиране бяха проведени редица срещи с наблюдатели на изборния процес. Сред тях следва да се отбележат две особено ползотворни срещи. 
На 12 март в сградата на Министерския съвет бе проведена среща с експерти в сферата на изборния процес и български неправителствени организации, регистрирани като наблюдатели на изборите. На 1 април 2026 г. се проведе среща с ръководния екип на наблюдателската мисия на Организацията за сигурност и сътрудничество в Европа. Дискусиите, проведени в рамките на проведените срещи бяха изключително полезни: от една страна те послужиха като отправна точка за правителствените действия в отговор на препоръките на експертите и в изпълнение на международните стандарти, а от друга страна – осигуриха информация на наблюдателите относно работата на изпълнителната власт във връзка с подготовката на изборите.        
Съществена част от усилията на правителството за осигуряване на прозрачност в изборния процес бяха и мерките за осигуряване на публичност. В тази връзка следва да отбележат участията в различни медийни формати на министър-председателя, министри и съветници, посредством които обществеността получаваше актуална информация за работата на институциите. Пресцентърът на Министерския съвет работеше в постоянен диалог с медиите и отчиташе съвременните тенденции в медийната комуникация – наред с ежедневното осигуряване на информация и периодични брифинги, служителите на пресцентъра публикува информация на официалната интернет страница на МС и в интернет страницата на правителството в социалните мрежи.
Първите действия на правителството бяха насочени към осигуряване на средства за подготовката и провеждането на изборите за народни представители на 19 април 2026 г. В тази връзка бяха приети две постановления на Министерския съвет – ПМС № 38 от 23 февруари 2026 г. и ПМС № 41 от 27 март 2026 г., които определят общ размер на средствата за изборите на стойност 66 035 300 евро. С ПМС № 38 беше приета общата план-сметка за разходите/трансферите за бюджетните организации, която възлиза на 65 635 300 евро. С ПМС № 41 бяха предвидени още 400 000 евро за изработване на паравани на избирателните секции в страната. С ПМС № 40 от 5 март 2026 г. бе приета тарифа, по която Министерството на финансите предостави на ЦИК средства за заплащане на медийните пакети за участниците в изборите, които не разполагат с годишна държавна субсидия. 
Определените средства по Постановленията на МС са предоставени на ЦИК, на министерствата, областните администрации и общините за изпълнение за дейностите съобразно техните правомощия, предвидени в Изборния кодекс. 
Към момента на изработване на настоящия отчет е отчетено, че в резултат на конкурентни процедури за изработване на параваните са изразходвани по-малко от определените за целта средства –  от предвидените 400 000 евро са изразходвани 339 602 евро за 10 897 броя паравани. Окончателен отчет за всички извършени разходи ще бъде предоставен в съответствие с разпоредбите на ПМС № 38 – до 19 юни 2026 г. от първостепенните разпоредители с бюджетни средства и до 10 септември 2026 г. – от министъра на външните работи, съобразно спецификата на работата на Министерството на външните работи при провеждане на избори. 
Работата на Министерството на регионалното развитие и благоустройството (МРРБ) бе свързана на първо място с подготовката на избирателните списъци на българските граждани, които имат право да гласуват в изборите за народни представители. 
МРРБ, чрез своята Главна дирекция „Гражданска регистрация и административно обслужване“, си взаимодействаше с МВнР, МВР, МП, МЗ, областните управители и общините, за да отразява промени в адресните регистрации на гражданите и да подготви избирателните списъци. По-конкретно, действията на  ГД „ГРАО“  бяха насочени към: 
1) подготовка на предварителните избирателни списъци – обобщаване на информация от общините и предаване към ЦИК на данните относно броя на избирателите по секции в предварителните избирателни списъци и адресите на избирателните секции; респективно, предоставяне на общините на  предварителните избирателни списъци, като тази дейност бе осъществена със съдействието на областните администрации;
2) обработване на заявленията на гражданите за промяна на данните в избирателните списъци – приемане на заявления за гласуване по настоящ адрес и за гласуване на друго място поради специфични функции в изборния ден; обмен на информация със съответните институции и извършване на корекция на данни на избирателите относно техния адрес за гласуване.
Интернет страницата на ГД „ГРАО“ осигури функционалност за подаване на заявления за гласуване по настоящ адрес (https://regna.grao.bg/), като до 4 април гражданите имаха възможност да подават съответните заявления за гласуване по настоящ адрес. Създадена бе функционалност, осигуряваща възможност на общинските администрации да обработват електронно подадените до тях заявления за гласуване по настоящ адрес и за удостоверенията за гласуване на друго място. 
Във връзка с реализиране на избирателните права на кандидатите за народни представители МРРБ извърши следните дейности:
1) проверки на подписките на избирателите, подкрепящи регистрацията на партиите, коалициите и независими кандидати; 
2) проверки за съответствие на регистрираните кандидати за народни представители на законовите изисквания.
Друг важен аспект от работата на МРРБ и на ГД „ГРАО“ бе свързана с информиране на гражданите и осигуряване на пълноценна възможност за тяхното гласуване. За улесняване на достъп до необходимата информация (промяна на адрес за гласуване и намиране адреса на секция, в която ще гласуват) на видимо място на интернет страницата на МРРБ на адрес https://www.mrrb.bg/ бе създаден обособен банер „Подаване на заявление за гласуване по настоящ адрес и проверка на избирателна секция“. Той насочваше избирателите към интернет страницата на ГД „ГРАО“ (https://regna.grao.bg/). Наред с това ГД „ГРАО“ поддържаше и два комуникационни канала за проверка на адреса на секцията: (1) чрез стационарен или мобилен безплатен телефон 0800 1 4726 ("0800 1 GRAO"); и (2) онлайн на адрес: https://www.grao.bg/elections/. Информацията за тяхното наличие е комуникирана чрез новинарската секция на интернет страницата на МРРБ.
В резултат на взаимодействието с министерствата и общините Министерството на регионалното развитие и благоустройството завърши обработката на данните за избирателните списъци.  В периода 6 – 13 април 2026 годна списъците бяха отпечатани и със съдействието на областните управители те бяха предоставени на общините. 
[bookmark: _Hlk228789448]Една от основните цели на служебното правителство бе гарантирането на честни избори. Министерството на вътрешните работи имаше основен принос за изпълнението на тази задача, като особено внимание беше отделено на защитата на избирателните права на гражданите и в частност – на противодействието на купуването на гласове. 
В контекста на изборния процес МВР осъществяваше своите функции съобразно разпоредбите на Изборния кодекс, Наказателния кодекс и Закона за МВР, като усилията на неговите служители бяха съсредоточени в:
1) превенция на престъпления срещу избирателните права на гражданите;
2) разследване на сигнали за купуване и продаване на гласове, неправомерен натиск върху избирателите и други престъпления по смисъла на чл. 167 – 169г от Наказателния кодекс; разследване и предотвратяване на други престъпления, констатирани в хода на извършваните проверки и специализирани полицейски операции;
3) охрана при транспортирането на бюлетините и на машините за гласуване; 
4) охрана и гарантиране сигурността на помещения, в които се изработват и съхраняват бюлетините, останалите изборни книжа, машините за гласуване и друга техника преди и след изборния ден;
5) охрана на изборните помещения и гарантиране на реда в рамките на изборния ден.
В МВР беше създаден Оперативен щаб под ръководството на главния секретар на МВР, като бяха разработени общ план за действие и планове за действие на всички главни дирекции. С оглед защита на изборния процес в дигиталната среда беше създадена експертна междуведомствена работна група за координация в областта на киберсигурността.
Непосредствено след назначаването на ръководство на министерството бе проведено национално съвещание на ръководния състав на МВР, като в контекста на проблема с купуването н гласове и натиска върху избирателите беше зададена рамка на подхода: своевременна проверка на сигналите, професионално и безпристрастно изпълнение на проверките и разследванията; недопускане на формализъм или неглижиране на сигнали. 
От официалното начало на предизборната кампания на 19 март 2026 г. започна функционирането на линия за получаване на сигнали престъпления срещу избирателните права на гражданите. На видимо място на интернет страницата на МВР бе публикувана информация за създадените два канала за сигнализиране: чрез телефон 02/ 90 112 98 и чрез eмейл: izbori@mvr.bg. 
Ръководството на министерството положи значителни усилия за осигуряването на публичност и отчетност за действията на МВР, като бе ръководено от разбирането, че МВР следва да гарантира избирателните права на гражданите и да създаде доверие в изборния процес. В тази връзка със съдействието на обществените медии беше публикувана информация за каналите за подаване на сигнали за изборни нередности. Медиите бяха своевременно информирани за провежданите специализирани полицейски операции, а в рамките на седмичните брифинги на Координационния съвет по подготовка на изборите в Министерския съвет бе предоставяна обобщена статистическа информация. 
Сравнителният анализ на данните относно предприетите действия при предходни парламентарни избори през последните 5 години показва, че със същия ресурс и извършени специализирани акции на МВР са постигнати неколкократно по-високи резултати (вж. таблицата по-долу с данни относно получени сигнали образувани досъдебни производства за престъпления срещу политическите права на гражданите.
Резултати от дейността на МВР в изборния ден на парламентарните избори на 19.04.2026 г. спрямо  изборите за Народно събрание на 04.04.2021 г., 11.07.2021 г., 02.10.2022 г., 02.04.2023 г. и 27.10.2024 г.

	05.04. 2021 г.
	Динамика в %
	12.07. 2021 г.
	Динамика в %
	03.10. 2022 г.
	Динамика в %
	03.04. 2023 г.
	Динамика в %
	28.10. 2024 г.
	Динамика в %

	Брой получени сигнали за нарушения на изборния процес

	3106
	734
	323,2
	1147
	170,8
	727
	327,2
	813
	282,0
	984
	215,7

	Общ брой образувани наказателни производства (НП)

	624
	42
	1385,7
	98
	536,7
	83
	651,8
	151
	313,2
	128
	387,5

	Брой образувани бързи производства/ досъдебни производства (БП/ДП) 
по чл. 167 - 169г.
	618
	26
	2276,9
	89
	594,4
	78
	692,3
	146
	323,3
	115
	437,4

	Брой задържани лица
	432
	35
	1134,3
	91
	374,7
	92
	369,6
	134
	222,4
	73
	491,8

	Брой предупредителни протоколи по 
чл. 65 от ЗМВР
	6851
	1653
	314,5
	10200
	-32,8
	2113
	224,2
	2144
	219,5
	1933
	254,4



Основните усилия на служителите на Министерството на външните работи (МВнР) в страната и в дипломатическите и консулските представителства (ДПК) бяха насочени към осигуряване на максимално най-широки възможности за гласуване на българските граждани в чужбина и към създаване на организационно-технически условия за сформиране и работа на секционните избирателни комисии извън страната. 
Изборите за Народно събрание на 19 април 2026 г. се проведоха в 55 държави, в които бяха образувани 493 избирателни секции. Във всички секции гласуваха общо 196 278 избиратели, като 159 588 бяха вписани в изборния ден в допълнителните страници на избирателните списъци.
Непосредствено след обнародване на указа за насрочване на изборите беше създадена работна група за организиране и провеждане на изборите за народни представители. В някои от дипломатическите и консулски представителства, организиращи голям брой секции, също бяха създадени работни. Служителите на МВнР разчитаха и на неоценимата помощ на нашите изборни доброволци, организациите и дружествата на нашите сънародници по места. С тяхно съдействия бяха осигурени помещения за избирателни секции, помощни и технически материали, както и членове за попълване на съставите на секционните избирателни комисии.
Незабавно след насрочването на изборите до всички ДКП бяха изпратени указания да поискат съгласие на приемащата държава, ако такова се изисква за произвеждането на избори в ДКП и извън ДКП. За всички държави с разрешителен режим беше получено съгласие. За някои държави бяха наложени ограничения от приемащата държава (Чехия и Германия), поради което нямаше възможност за образуване на секции на места, отговарящи на условията на Изборния кодекс.
Образуването на избирателните секции извън страната премина при изключителна динамика на работа на служителите на МВнР и дипломатическите и консулски представителства, които трябваше в условия на променен Изборен кодекс (изм. ДВ. бр.23 от 27.02.2026 г.) да предложат къде да бъдат разположени избирателните секции извън ДКП в държавите, които не са членки на Европейския съюз. Министерството положи сериозни усилия, за да осигури възможност на максимално широк кръг от наши сънародници в чужбина да гласуват. Действията В тази връзка действията бяха фокусирани в две насоки: 1) получаването и обработването на заявления за гласуване извън страната и 2) определянето на подходящи места за създаване на секции. 
Интересът към гласуване в чужбина беше голям, като до 3 април 2026 г. бяха получени 60 904 заявления от наши сънародници. Най-голямо предизвикателство възниква при определяне местата на секциите в държавите извън Европейския съюз и по-конкретно – във Великобритания, Турция и САЩ. В тази връзка служителите в МВнР и в ДКП поддържаха постоянен диалог с организациите на българските граждани в съответните държави, така че да бъдат взети решения, които позволят да гласуват максимално широк кръг наши сънародници.
Съвместно с ЦИК бяха проведени консултации за съставите на СИК в чужбина, като във всяка секция беше осигурен по един държавен служител – 278 служители от ведомствата на държавната администрация взеха участие в съставите на секционните избирателни комисии извън страната. 
В процеса на тези консултации служителите на ДКП поддържаха непрекъсната връзка с представителите на българските общности по места, които предоставиха предложения за съставите на СИК извън страната. Като негатив следва да се отбележи, че разпоредбите на Изборния кодекс относно назначаването на избирателни комисии извън страната не отчитат спецификата при организацията на изборния процес в чужбина и приноса на сънародниците, които са доброволци при подготовката на изборите. 
МВнР предприе целенасочени мерки за осигуряване на информация относно гласуването в чужбина. В тази връзка на сайта на министерството беше създадена обособена секция, която предоставяше отговори на често задавани въпроси, линк към страницата на ЦИК, избирателните списъци и адресите на секциите извън страната. МВнР публикува и интерактивна карта с местоположението на секциите в чужбина, която визуализира къде са разположени секциите и представя техния адрес на съответния език (https://www.google.com/maps/d/viewer?mid=13agEz1NDcJEOybQSAfTGzZtxe7oXSTo&ll=36.258333091730975%2C20.24177041339715&z=2):
[image: ]
Една от най-съществените дейности на МВнР беше свързана с логистиката при доставяне на изборните книжа, материали и устройства за гласуване извън страната. На 03.04.2026 г. в министерството бяха получени всички необходими изборни книжа и материали, както и бюлетините за гласуване. Незабавно стартира подготовката, разпределението, окомплектоване, подреждане и запечатване на кашоните по предварително изготвени описи, предназначени за всяка конкретна избирателна секция извън страната. Със съдействието на Министерството на електронното управление бяха подготвени и 130 машини за гласуване. Изборните книжа, материали и техника за далечните дестинации бяха изпратени на 8 април 2026 г. със съдействието на DHL, командировани служители и куриери, а в седмицата преди вота бяха транспортирани и тези за по-близките дестинации. МВнР осигури и пломби за чувалите с изборни книжа – действие в изпълнение на по-късно предоставените от ЦИК методически указания ца гласуване в чужбина.
Министерство на външните работи изпълни координационни дейности по регистрирането на международните наблюдатели и организиране на срещи с представители на българските институции. Като наблюдатели на настоящите избори бяха регистрирани представители от наблюдателната мисия на Организацията за сигурност и сътрудничество в Европа (ОССЕ), членове на ад-хок Комитета на Парламентарната асамблея на Съвета на Европа (ПАСЕ), Парламентарната асамблея на Организацията за Черноморско икономическо сътрудничество, представители на Committee for Open Democracy, Швейцарската фондация за демокрация, Българо-Американската асоциация в Чикаго и Комитета за отворена демокрация.
Работата на Министерството на електронното управление (МЕУ) бе фокусирана върху два ключови компонента от изборния процес: 
1) съдействие на изборната администрация за осигуряване надеждното функциониране на електронните машини за гласуване; 
2) осигуряване на публичност при установяването на изборните резултати в края на изборния ден чрез онлайн видеоизлъчване и видеозаснемане.
Разпоредбите на чл. 213а от Изборния кодекс определят задължения на Министерството на електронното управление (МЕУ) съвместно с Българския институт за стандартизация (БИС) и Българския институт по метрология (БИМ) да удостоверят съответствието на доставения тип техническо устройство за машинно гласуване (ТУМГ) с изискванията по чл. 213, ал. 3 от ИК и изискванията на техническата спецификация. 
В Министерството бяха създадени няколко работни групи, които са специализирани в отделни аспекти на изборния процес и в използването на електронни технологии.  С цел осигуряване на допълнителна експертиза на МЕУ във връзка с удостоверяване, че машините съответстват на законовите изисквания, бяха ангажирани и допълнителни експерти в областта на разработването на софтуерни продукти и киберсигурност. 
Ръководителите на трите ведомства приеха Методика за удостоверяване на съответствието на машините, която беше подложена на обществено обсъждане и отчете постъпилите бележки и коментари. На 10 март 2026 г. в МЕУ беше организирано публично събитие по изтегляне на извадка на случаен принцип  на устройствата, които следва да бъдат подложени па проверка. В тази връзка бе използван генератор на случайни числа за определяне на номерата на техническите устройства за машинно гласуване (ТУМГ). Събитието се проведе в присъствието на представители на ЦИК, регистрирани политически партии, български неправителствени организации с регистрирани наблюдатели и медии. 
[bookmark: _Hlk224049971]Въз основа на правила, утвърдени от министъра на електронното управление, бяха привлечени външни експерти с подходяща квалификация, които взеха участие в процеса по удостоверяване на съответствието на ТУМГ. Ръководителите на екипите представиха доклад за оценяване на съответствието на доставения тип ТУМГ с изискванията по чл. 213, ал. 3 от ИК и изискванията на техническата спецификация, след което на 06.04.2026 г. министърът на електронното управление, председателят на Българския институт по метрология и председателят на управителния съвет на Българския институт по стандартизация издадоха решение за удостоверяване на съответствието. Документите, издадени, във връзка с удостоверяване на съответствието на доставения тип техническо устройство за машинно гласуване с изискванията по чл. 213, ал. 3 от ИК и изискванията на техническата спецификация, са публикуване на електронната страница на МЕУ.
Извършеното удостоверяване на съответствието на машините за гласуване със законовите и с техническите изисквания позволи на изборната администрация да осъществи следващите дейности по изграждане на софтуера за гласуване  за настоящите избори и по генериране на хеш-кода, който удостоверява коректното инсталиране на софтуера на машините.
Министерството на електронното управление оказа съдействие на ЦИК при изграждане на софтуера за гласуване и генериране на хеш кода, като предостави своя капацитет за тази дейност. Действията на ЦИК бяха извършени в сградата на МЕУ поради наличието на защитена среда, с която ЦИК не разполага.  Довереното изграждане на код от изходен код, който ще се използва за изборите за народни представители на 19.04.2026 г., беше извършено от членове и експерти от ЦИК съгласно Решение на ЦИК № 4640-НС от 26.03.2026 г. На 3 април 2026 г. беше генериран и хеш-кода – контролният инструмент, който удостоверява идентичността на инсталирания софтуера на машините с този, създаден от ЦИК за настоящите избори. 
Процедурите бяха проведени при спазване на стандартите за публичност и прозрачност, като беше осигурена възможност за присъствие и наблюдение на процеса за представителите на партиите и наблюдателите. В съответствие с изискванията на чл. 213б, ал. 1 от ИК МЕУ предостави достъп до изходния код и документацията на системата за електронната система за машинно гласуване, както и до всички други софтуерни инструменти, приложими в изборния процес, на представители на партиите и коалициите.  
Експерти от държавната администрация оказаха съдействие на ЦИК при изпълнение на нейните функции по чл. 213б, ал. 4 от ИК. Експерти от МЕУ, ИАИЕУ и други административни структури извършиха проверка на хеш-кода чрез съобщение за успешно валидиране на изчисления хеш-код с предварително зададените стойности, получени при довереното изграждане. За първи път бяха извършени проверки на 100 % от устройствата за машинно гласуване преди тяхното изпращане към секционните избирателни комисии. За машините, определени за секции в чужбина, този процес бе завършен на 8 април, а за останалите машини в страната – до 17 април. 
Втората ключова насока в работата на МЕУ беше свързана с осигуряването на видеонаблюдение и видеозаснемане при установяването на изборните резултати. Съгласно разпоредбата на чл. 57, ал. 1, т. 34 от ИК видеонаблюдението в реално време и видеозаснемането при преброяването на гласовете и съставянето на протоколите в секционните избирателни комисии се осигурява от Министерския съвет. Със свое решение № 201 от 25.02.2026 г. Министерският съвет възложи на министъра на електронното управление да организира тази дейност.
На 20.03.2026 г. беше сключен договор между МЕУ и „Информационно обслужване“ АД, въз основа на който бяха осигурени: актуализация и конфигурация на мобилните устройства; мобилна свързаност от избирателните секции за входящите видеопотоци; инфраструктура и комуникационна свързаност за сигурно приемане на видеопотоците; видеоизлъчване от секциите; извличане на записите от мобилните устройства  и създаване на видеоархив, който ще бъде достъпен онлайн достъп за срок от 1 (една) година след датата на проведените избори. 
За първи път беше включена възможност за регулярно проследяване на статуса на видеоизлъчванията на живо, чрез реализиране на функционалности за автоматизирано периодично отчитане (на всеки 5 и на всеки 10 минути) на работата на устройствата на видеонаблюдение. В периода 20:00 – 22:00 часа в изборния ден автоматизирано се изготвяха обобщени отчети до МЕУ и ЦИК относно работата на устройствата за видеонаблюдение във всички райони, както и 31 отделни отчета за всяка Районна избирателна комисия (РИК).
Създаден беше кол център в Изпълнителна агенция „Инфраструктура на електронното управление“ (ИАИЕУ) за подпомагане на изборните секции в деня на изборите по въпроси, свързани с техническите устройства за видеонаблюдение.
Други дейности на МЕУ във връзка с изборния процес бяха насочени към: 
3) създаване на технологични възможности за подаване на заявления на гражданите за услуги по електронен път и периодична проверка за правилното функциониране на линковете в платформите, чрез които те подават заявленията; 
4) мерки за киберсигурност на сайтовете на институциите; 
5) технологични решения, улесняващи гласоподавателите със зрителни увреждания.  
Експертите на МЕУ разработиха и внедриха съвременно, удобно и функционално решение за гласоподавателите със зрителни увреждания. С цел улесняване на техния достъп до информация за кандидатските листи на партиите и коалициите, бяха разработени QR кодове, които насочват към съответните страници на РИК. При сканиране на QR кодовете с телефони с включени настройки за достъпност за незрящи, браузърът изчита на глас имената на кандидатите за народни представители. QR кодовете бяха предоставени на ЦИК и на областните управители.  
На територията на 5 избирателни района (1 МИР, 16 МИР, 23 МИР, 24 МИР и 25 МИР) бяха приложени пилотно тактилни шаблони с Брайлова азбука. Резултатът от тестовото прилагане показа, че беше проявен незначителен интерес към тяхното използване; необходимо е съгласуване на дизайна на хартиените бюлетини с този на тактилните шаблони; съществува риск за разкриване тайната на вота или за неправилно отбелязване върху бюлетината. 
Министерският съвет има ясно установени механизми за взаимодействие с областните управители (ОУ) и ръководените от тях областни администрации (ОА), в това число и във връзка с организационно-техническата подготовка на изборите. В рамките на изминалите два месеца бе установен ефективен механизъм на взаимодействие между Министерския съвет и областните администрации, като за по-добра организация на дейностите и за прозрачност областните управители предоставяха ежеседмичен отчет относно предприетите мерки.
В рамките на периода от назначаването на областните управители до края на мандата на служебното правителство бяха проведени две национални работни срещи. На 26 февруари 2026 г. в сградата на Министерския съвет беше проведена среща, на която ОУ бяха детайлно запознати с изискванията на Изборния кодекс и с ангажиментите на областните администрации в изборния процес. На 30 април 2026 г. беше проведена заключителна работна среща, на която ръководителите на областите отчетоха резултатите от извършеното при подготовката на изборите и споделиха своите оценки и препоръки. 
В рамките на определените от Изборния кодекс правомощия областните управители и ръководените от тях областни администрации поддържаха постоянна комуникация, обменяха  информация и си взаимодействаха с институциите на централната власт, изборната администрация на централно и регионално ниво, и местните власти.
Основните действия на областните управители и областните администрации бяха фокусирани върху: 
1) организиране на консултации с политическите партии за определяне съставите на РИК;
2) създаване на екипи във връзка с подготовката на изборите и провеждане на работни срещи с деконцентрирани структури на министерствата (регионални управления на МОН, служби за пожарна и аварийна безопасност и др.) и с местните власти;
3) осигуряване на материално-технически условия за работата на РИК, „“ИО“ 
4) комуникация с институциите на местно и национално ниво и опосредстване обмена на информация – комуникация с  ГД „ГРАО“ в МРРБ и общините във връзка с получаването на данни относно предварителните избирателни списъци; обобщаване на информация от общините относно броя на образуваните секции; обобщаване на информация за броя на наличните паравани по общини с цел прецизно определяне на броя на параваните и икономично изразходване на публичните ресурси; 
5) осигуряване на материали за работата на РИК и СИК – (а) осъществяване на пазарни проучвания и реализиране на дейности за осигуряване на материали на изборната администрация – печати за секционните комисии, чували за изборните книжа, пломби за чувалите, кутии за отрязъци от бюлетините, паравани и др.; (б) отпечатване и разпространение на изборни книжа и материали, предоставени от ЦИК – методически указания, приемно-предавателни протоколи и др.). 
	Във връзка с осигуряването на паравани за избирателните секции бяха извършени следните действия: (1) събиране и обобщаване на информация за броя на наличните паравани по общини с цел прецизно определяне на броя на необходимите паравани, както и с цел ефективно и икономично изразходване на публични средства; (2) провеждане на процедури по обществени поръки, в резултат на които бяха осигурени 10 897 броя паравани на обща стойност 339 602 евро, като постигнатата единична средна стойност за един параван е 25,97 евро без ДДС, респ. 31,16 евро с ДДС – по-ниска стойност от тази на параваните, осигурени от 60 общини през 2024 г.); предоставяне на параваните на общините съобразно заявените нужди.
6) осигуряване на публичност относно изборния процес – създаване на обособени секции с информация относно изборите – за да бъдат осигурени по-висока прозрачност относно подготовката на изборния процес и по-добро информиране на гражданите, редица областни администрации създадоха обособени секции на своите сайтовете; там те публикуват информация, видеоматериали от информационната кампания на ЦИК и линкове към сайтовете на ключови институции, организиращи изборния процес (РИК, ЦИК, общини и др.); областните управители организираха редовни брифинги, за да осигурят информация относно предприетите действия по организиране на изборите;
7) логистична подкрепа за работата на РИК и СИК и разпределение на изборни книжа и материали – наред с логистиката при получаване и разпределение на изборните книжа и материали областните (бюлетини, ролки за машините за гласуване и др.) администрации осигуряваха транспорт на лицата, ангажирани в изборния процес и осигуряваха помещения за съхранение.

ЗАКЛЮЧЕНИЕ
Служебното правителство, назначено на 19 февруари 2026 г. с Указ № 57 на президента на Република България, изпълни своята основна задача – да съдейства на изборната администрация при организационно-техническа подготовка на изборите за народни представители, проведени на 19 април 2026 година, и да предприеме действия за гарантиране на избирателните права на българските граждани. Предприетите мерки от Министерския съвет, министерствата и областните управи бяха реализирани в синхрон между институциите и в съответствие с изискванията на Изборния кодекс и на законите, относими към изборния процес. Действията на изпълнителната власт получиха положителна оценка както на българските неправителствени организации, така и на международните организации – наблюдатели на изборите[footnoteRef:1]. Изследванията на общественото мнение, проведени непосредствено след изборите, също регистрираха повишено доверие в действията на институциите.  [1:  Вж. предварителния доклад на ОССЕ (OSCE - ODIHR) и Съвета на ЕВропа (PACE) - Становище за предварителни констатации и заключения, публикуван на 20 април 2026 г. на адрес: EOM BGR 2026 PSFC Final 20 April BGR.pdf.
] 

Всички действия, предприети от институциите на изпълнителната власт, както и оценките на гражданите и наблюдателите, дават основания за извод, че служебното правителство, постигна основната цел – провеждането на честни и прозрачни избори, в съответствие с българското законодателство и с международните стандарти; провеждането на избори, в които българските граждани могат да направят своя свободен политически избор и да разчитат на институциите при осъществяване на своите избирателни права.   
Наред с общата положителна оценка следва да бъдат посочени някои от предизвикателствата, пред които се изправиха институциите от изпълнителната власт. 
Въпреки че изборният процес е динамичен и не всички срокове могат да бъдат изрично предвидени в Изборния кодекс, едно от най-съществените затруднения за областните администрации беше издаването на указания от ЦИК в изключително кратки срокове, а в някои случаи и нереалистични за изпълнение срокове (например, създаване на аудиофайлове за незрящи с информация за кандидатските листи без използването на съвременни технологии, а с прочитане на глас от говорител на имената на регистрираните 4783 кандидати; осигуряване на жестомимичен превод за обучения за секционните избирателни комисии).
В допълнение към това следва да се отбележи, че промени в указания, които вече са в процес на изпълнение, затрудняваха работата както на областните администрации, така и за изпълнителите (например, отпечатване на помощни изборни материали на индигирана хартия въпреки че вече са отпечатани съобразно дадени преди това указания). 
Друг фактор, затрудняващ работата на областните администрации, беше даването на указания, които не отчитат липсата на капацитет и на материални възможности в областните администрации (изработване на QR кодове за незрящи относно кандидатските листи; осигуряване на жестомимичен превод за обучения за секционните избирателни комисии; липса на индигирана хартия в местни печатници за повторно отпечатване на помощни изборни материали). 
На последно място, но не и по значение, е обстоятелството, че част от указанията, формулирани в решения или чрез писмена кореспонденция, дублираха своите адресати (областни управители и кметове), като по този начин създаваха условия за неяснота коя е отговорната институция или за дублиране и асинхрон в действията на институциите (например, при изработването на паравани, при закупуването на пломби за чувалите с изборни книжа).
ПРЕПОРЪКИ
В резултат на осъществените организационно-.технически дейности от институциите на изпълнителната власт и с оглед бъдещо подобряване на изборния процес може да бъдат формулирани следните препоръки:
(1) Относно съставянето на избирателните списъци и поддържането на избирателен регистър – глава четвърта от Изборния кодекс определя, че избирателните списъци се съставят от общинските администрации, в които се води регистър на населението (чл. 23 и чл. 24 ИК). Тези списъци се актуализират и отпечатват от ГД „ГРАО“ в МРРБ въз основа на данни, подадени от гражданите и от други институции, определени в закона. Същевременно чл. 57, ал. 1, т. 9 от Изборния кодекс определя, че Централната избирателна комисия „води публичен регистър на избирателите осигурява възможност всеки избирател да може да прави справка в регистъра по единен граждански номер (личен номер)“. Тази разпоредба на практика не се изпълнява от ЦИК, а от ГД ГРАО. В тази връзка е необходимо да бъдат предприети законови мерки, които да уредят пълното съответствие между тези разпоредби и да гарантират тяхното изпълнение.
(2) Относно адресни регистрации по постоянен служебен адрес на български граждани – установени бяха разлики между данните в Национална база данни „Население“ и адреса, който фигурира в личните си карти на 23131 български граждани (бел.: това са граждани, регистрирани по постоянен адрес на служебен адрес, но не подменили личните си документи). В чл.9, ал.2 от Закона за българските лични документи (ЗБДС) е регламентирано, че при промяна на постоянен адрес лицето е длъжно в 30-дневен срок да подаде заявление за издаване на нова лична карта. Липсва  изрична норма в ЗБДС, както и в Закона за гражданска регистрация (ЗГР) и в подзаконовите нормативни актове към него, че след 30-дневния законово регламентиран срок личната карта е невалидна. Липсва правна норма, че лицата, които не са изпълнили разпоредбите на чл. 9, ал. 2 от ЗБДС, подлежат на санкции и не могат да се легитимират с такава лична карта. Предвид гореизложеното е удачно да се предвиди промяна в ЗБДС, с която да се синхронизира издаването на лични документи след промяна на регистрация по постоянен адрес по ЗГР.
(3) Роля на доброволците и участие в изборните комисии извън страната  –  разпоредбите на Изборния кодекс относно назначаването на избирателни комисии извън страната не отчитат спецификата при организацията на изборния процес в чужбина и приноса на сънародниците, които са доброволци при подготовката на изборите. В тази връзка би било подходящо да се прецизират разпоредбите на закона, така че да не бъде пренебрегван приноса на тези доброволци и те да намират място в съставите на секционните избирателни комисии. 
(4) По отношение на техническите устройства за машинно гласуване – необходимо е да бъде извършвана регулярна профилактика и проверка за неизправности, както и за отстраняване на установените неизправности в периодите, в които не са насрочени избори.
(5) При бъдещо използване на QR кодове за незрящи е необходимо да се адаптира кода на текстовете на страниците на РИК, така че да са относими към възможностите на мобилните устройства за предаване на текст към реч. 
(6) В случай че се използват тактилни шаблони за незрящите е необходимо съгласуване между дизайна на хартиените бюлетини и този на тактилните шаблони предвид изписването на имената на партиите и коалициите на брайлова азбука.
(7) По отношение на устройствата за видеонаблюдение е необходимо да бъдат отчитани изискванията на производителите за периода валидна поддръжка на използвания софтуер и да бъдат предприемани мерки за своевременно актуализиране/закупуване на нови устройства. 

ВЗАИМОДЕЙСТВИЕ МЕЖДУ МИНИСТЕРСКИЯ СЪВЕТ И ЦЕНТРАЛНАТА ИЗБИРАТЕЛНА КОМИСИЯ
ПРОВЕДЕНИ СРЕЩИ:
- На 20 февруари 2026 г. е проведена среща на министър-председателя с ЦИК. 
- На 2 март 2026 г. е проведена втора среща във връзка със съгласувателните процедури относно изработването на изборните книжа и материали, както и за уточняване на останалите аспекти от взаимодействието между МС и ЦИК. На срещата бяха обсъдени въпросите, свързани с изработването на параваните и QR кодовете.
- В началото на втората седмица на април  е проведена следваща среща за уточняване на искане с писмо на наблюдателите „Родолюбци за Пловдив“ за информация за графика при предаване на бюлетините от печатниците, както и техния брой по райони.
 ОСНОВНИ ПРОБЛЕМИ:
I. Съгласувателни процедури на ЦИК с институциите:
· Централната избирателна комисия като орган, който осъществява дейностите и упражнява контрол по прилагането на кодекса и свързаните с него нормативни актове е възприела практиката да не се произнася с решения при възлагане на дейности на органите на изпълнителната власт и другите институции осъществяват дейности от организационен и технически характер по осигуряването на избирателните комисии, включително с бюлетини, изборни книжа, техника, консумативи и други материали. Тези дейности се възлагат предимно с писма с кратки срокове, което от една страна затруднява организацията на посочените дейности, а от друга създава проблем при отчитането на похарчения публичен ресурс, който не е възложен с акт на органа, който организира провеждането на изборите на 19 април 2026г.
· Неизпълнението на императивно разписаните текстове в чл.56 от Изборния кодекс е заместено от дистанционно обучение на Районните избирателни комисии и Методически указания, приети с решение на ЦИК. Същите указания не заместват съвместното обучение с РИК на всички други органи на власт, които участват в изборния процес. 
· Липсата на звено за управление на машинното гласуване (чл.56а от ИК), което подпомага Комисията във вземането на решения и координира провеждането на машинно гласуване, както и правила за състава и дейността на това звено, които са приети от комисията и публикуване на интернет страни, създават затруднения в комуникацията с изпълнителната власт.  Всички искания, свързани с експертиза на МЕУ във връзка с удостоверяване, че машините съответстват на законовите изисквания и ангажирането на допълнителни експерти за извършени проверки на 100 % от устройствата за машинно гласуване преди тяхното изпращане към секционните избирателни комисии, отново бяха възложени с писма, а не с акт на ЦИК, въпреки изрично посоченото в Раздел VII, Звено "Машинно гласуване“ от ПРАВИЛНИК за организацията на дейността на Централната избирателна комисия и на нейната администрация. 
· Не на последно място, липсват данни от страна на ЦИК за дейности по техническа поддръжка на СУЕМГ в съответствие с изискванията за тяхната експлоатация и поддръжка в периодите между изборите, съгласно изискванията на производителя. Това създава проблеми в тяхната последваща експлоатация, което е необходимо да бъде анализирано след проведените избори на 19 април 2026 г.

II. Публичност на решения на ЦИК:
· Решенията на Централната избирателна комисия са публични и достъпни за всички участници в процеса. Измененията и допълненията по тях, както и с измененията и допълненията с писма не е добра практика за комуникация между институциите. Централната избирателна комисия е извън системата на СЕОС, което затруднява кореспонденцията с другите администрации  в реално време и води до забавяне на процеса на организация на изборните. При съществуващата практика не са еднократни случаите, в които се възлагат с писма от ЦИК едни и същи задачи на кметове на общини и на областния управител. 
· Промените в Решенията на ЦИК и особено тези, които касаят изборните книжа, както и разминаването между образци на изборни книжа  и методически указания създава допълнителна трудност. Повечето от тези дейности, в това число и подсигуряването с допълнителни материали за сигурност, осигуряването на прозрачност и достъп до местата за гласуване на хората с увреждания и други, биха могли да се обмислят, организират и извършат в периоди между изборите.  
· Неизпълнението на чл.209 от Изборния кодекс и липсата на контрол при отпечатването на хартиените бюлетини от страна на Централната избирателна комисия, както и липсата на публични правила за осъществяването на контрола при отпечатването и пакетирането доведоха до препечатване на хартиените бюлетини два дни преди изборите за два избирателни района.

